### NN 9/2024 (24.1.2024.), Odluka Agencije za elektroničke medije klasa: 614-03/23-05/0228, urbroj: 114-03/04-24-06 od 18. siječnja 2023.

Agencija za elektroničke medije

183

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Mladen Čutura, Katija Kušec, Anita Malenica, Davor Marić i Željko Topić kao članovi Vijeća, u postupku nadzora nad radom nakladnika televizije – Z1 Televizija d.o.o., Zagreb, na temelju odredbe članka 90. stavka 1. točke 5. Zakona o elektroničkim medijima (»Narodne novine« broj 111/21 i 114/22) na 3-24 sjednici održanoj 18. siječnja 2024., donijelo je

ODLUKU

I. Privremeno, na rok od četiri (4) sata, oduzima se koncesija za obavljanje djelatnosti pružanja medijske usluge televizije na području digitalne regije D4 – Grada Zagreba, Zagrebačke, Sisačko-moslavačke, dijela Krapinsko-zagorske i dijela Karlovačke županije, nakladniku televizije – trgovačkom društvu Z1 Televizija d.o.o., sa sjedištem u Zagrebu, Ljudevita Posavskog 48, OIB: 93559902375 radi kršenja odredbe članka 14. stavka 2. Zakona o elektroničkim medijima.

II. Nakladnik televizije – trgovačko društvo Z1 Televizija d.o.o. dužan je prestati s emitiranjem televizijskog programa dana 26. siječnja 2024. od 19 sati te televizijski program ne smije emitirati do 26. siječnja 2024. do 23 sati.

III. Nalaže se nakladniku televizije – trgovačkom društvu Z1 Televizija d.o.o. da u razdoblju iz točke II. ove odluke umjesto redovnog programa emitira posebnu obavijest (tzv. telop) sa sljedećim sadržajem: Vijeće za elektroničke medije privremeno je oduzelo koncesiju Z1 televiziji u razdoblju od 19 do 23, 26. siječnja 2024., a zbog kršenja odredbi članka 14. st. 2 Zakona o elektroničkim medijima.

IV. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće je vlastitim opažanjem te po prijavama građana utvrdilo kako su dva nakladnika televizije emitirala emisiju »Bujica«, a koja je izvorno emitirana u programu Z1 televizije 8. prosinca 2023. u terminu od 20:07:35 do 21:30:45 sati.

Vijeće je predmet detaljno analiziralo i raspravilo te donijelo odluku na svojoj sjednici broj 3-24 od 18. siječnja 2024. U dokaznom postupku izvedeni su dokazi pregledavanjem snimke programa nakladnika Z1 televizija d.o.o., emisija Bujica emitirana 8. prosinca 2024., pregledana je analitička dokumentacija o provedenom nadzoru, u spis predmeta je uloženo i pročitano očitovanje nakladnika.

U predmetnoj emisiji gledatelj koji se javio uživo u program pozdravlja s pozdravom »Za dom spremni« na što voditelj Velimir Bujanec nije reagirao, već je rekao »eto ja se pridružujem pozdravima«. U nastavku emisije drugi gledatelj je rekao »Bog i Hrvati i za dom spremni« na što je voditelj emisije Velimir Bujanec rekao »ja vas neću cenzurirati, nemam razloga, možda je to čuo Pupovac«.

Nije sporno da je riječ o emisiji koja se bavi temama od javnog interesa te da je emisija emitirana uživo, ali u konkretnom slučaju sporni isječci potpuno su van konteksta emisije koja se je naslovno bavila pitanjima velikosrpskog svojatanja dubrovačke kulture i hrvatskog jezika, dok su pitanja Domovinskog rata, branitelja, povijesne uloge postrojbi Hrvatske vojske i slična pitanja bila potpuno izvan fokusa emisije.

Dva dijela emisije posebno su sporna. Prvi dio: od 20:21:38 do 20:22:20 u kojem gledatelj izjavljuje: »…i ostale Hrvate ma gdje bili, dobre volje, sa starim pozdravom »Za dom spremni«, eto ja se pridružujem pozdravima, pozdrav veliki Senju« te Drugi dio: od 21:11:30 do 21:12:00 u kojem drugi gledatelj izjavljuje: »...niste čuli pozdrav, pa eto, ovaj puta ću iskoristiti ovaj poziv i pozdraviti vaše gledatelje »Bog i Hrvati za dom spremni«, pri čemu voditelj odgovara: »a ja vas neću cenzurirati, nemam razloga, možda je to čuo i Pupovac, režija ajmo opet nazvat Pupovca, možda se i javi«.

Odmah u nastavku emisije, voditelj daje nalog režiji da zove g. Pupovca, te ga se potom i zove na mobitel više puta.

Vijeće je nesporno utvrdilo kako je emitiranjem emisije »Bujica« došlo do kršenja odredbe članka 14. st. 2. Zakona o elektroničkim medijima kojom je propisano kako je u audio i/ili audiovizualnim medijskim uslugama zabranjeno poticati, pogodovati poticanju i širenju mržnje ili diskriminacije na osnovi rasne ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije te antisemitizma i ksenofobije, ideja fašističkih, nacističkih, komunističkih i drugih totalitarnih ­režima.

Odlučujući o izboru i vremenskom trajanju ove mjere, Vijeće ističe da ni u buduće neće tolerirati govor mržnje, jer sloboda izražavanja nije apsolutna vrijednost sama po sebi, već je zaštićena zakonskim propisima. Ustav Republike Hrvatske kaže da se »slobode i prava mogu ograničiti samo zakonom da bi se zaštitila sloboda i prava drugih ljudi, te pravni poredak, javni moral i zdravlje«.

S obzirom na navedeno, odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 614-03/23-05/0228

Urbroj: 114-03/04-24-06

Zagreb, 18. siječnja 2024.

Agencija za elektroničke medije
 Vijeće za elektroničke medije
 Ravnatelj Agencije
 Predsjednik Vijeća
 Josip Popovac, v. r.